Document ID: 32014R0025

PROVEDBENA UREDBA KOMISIJE (EU) br. 25/2014
оd 13. siječnja 2014.
o izmjeni Uredbe (EZ) br. 1251/2008 u pogledu upisa Kanade u popis trećih zemalja, državnih područja, zona ili kompartmenta iz kojih se određene akvatične životinje mogu uvoziti u Uniju
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i suzbijanju određenih bolesti akvatičnih životinja (1), a posebno njezin članak 22. i članak 61. stavak 3.,
budući da:
(1)
Direktivom 2006/88/EZ utvrđuju se zahtjevi zdravlja životinja koji se moraju primjenjivati za stavljanje na tržište, uvoz u i provoz kroz Zajednicu životinja akvakulture i njihovih proizvoda.
(2)
U Prilogu III. Uredbi Komisije (EZ) br. 1251/2008 (2) utvrđen je popis trećih zemalja, državnih područja, zona ili kompartmenta iz kojih je dopušten uvoz životinja akvakulture.
(3)
Osim toga, obrasci certifikata o zdravlju životinja iz dijelova A i B Priloga IV. Uredbi (EZ) br. 1251/2008 sadržavaju potvrde o zdravlju životinja u vezi sa zahtjevima za vrste prijemljive na određene bolesti navedene u dijelu II. Priloga IV. Direktivi 2006/88/EZ.
(4)
Neke pokrajine u Kanadi (Britanska Kolumbija, Alberta, Saskatchewan, Manitoba, New Brunswick, Nova Scotia, Prince Edward Island, Newfoundland i Labrador, Yukon, Sjeverozapadni teritoriji i Nunavut) trenutačno su navedene u Prilogu III. Uredbi (EZ) br. 1251/2008. Stoga je iz tih pokrajina u Uniju dopušten uvoz ribljih vrsta prijemljivih na virusnu hemoragijsku septikemiju koje su navedene u dijelu II. Priloga IV. Direktivi 2006/88/EZ.
(5)
Kanada je zatražila da se pokrajina Quebec doda na popis iz Priloga III. Uredbi (EZ) br. 1251/2008. U skladu sa zaključcima revizije koju je u lipnju 2012. proveo Ured za hranu i veterinarstvo u Kanadi i koja se odnosi na zdravlje akvatičnih životinja, nadležno tijelo te treće zemlje može dostaviti odgovarajuća jamstva u pogledu nadzora i praćenja ribljih bolesti te je uspostavljen pouzdan sustav certificiranja za izvoz ribe i ribljih proizvoda u Uniju. Nadalje, nadležno tijelo Kanade dostavilo je Komisiji detaljne informacije o programu nadzora koji se temelji na procjeni rizika povezanog s virusnom hemoragijskom septikemijom provedenom u razdoblju od 2007. do 2012. na slobodnoživućoj ribi podrijetlom iz visokorizičnih slivnih područja u pokrajini Quebec. Na temelju analize koncepta i provedbe programa nadzora može se zaključiti da je vrlo malo vjerojatno da se tijekom tih godina virus virusne hemoragijske septikemije širio među prijemljivim slobodnoživućim ribljim populacijama u Quebecu. Time se pružaju dodatna jamstva u pogledu zdravstvenog stanja ribljih vrsta prijemljivih na virusnu hemoragijsku septikemiju ili njihovih proizvoda koji se iz Quebeca mogu izvoziti u Uniju.
(6)
Stoga je primjereno dopustiti uvoz iz Quebeca u Uniju ribljih vrsta prijemljivih na virusnu hemoragijsku septikemiju koje su navedene u dijelu II. Priloga IV. Direktivi 2006/88/EZ namijenjenih za uzgoj, područja za ponovno polaganje, lovišta u kojima se u svrhu rekreativnog ribolova provodi organizirano poribljavanje te za otvorene i zatvorene objekte za uzgoj ukrasnih vrsta.
(7)
Uredbu (EZ) br. 1251/2008 stoga treba na odgovarajući način izmijeniti.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog III. Uredbi (EZ) br. 1251/2008 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. siječnja 2014.

Labels: 3
18
6